SKRIFTLIG FORESPØRGSEL E-0775/03

af María Sornosa Martínez (PSE) til Kommissionen

(12. marts 2003)

Om: Udvidelse af havnen i Altea (Alicante Spanien) og dennes negative følger for posidonia-bevoksningerne i området

I skriftlig forespørgsel E-1486/02(1) og E-1487/02(2) blev Kommissionen gjort opmærksom på den foruroligende og hurtigt fremadskridende ødelæggelse af posidonia-bevoksningerne (posidonia oceanica, der er beskyttet i medfør af direktiv 92/43/EØF(3)), der kan konstateres ved den spanske østkyst og især i Serra Gelada-området, og på at de spanske myndigheder gør for lidt for at bevare disse bevoksninger.

Til de forhold, der er beskrevet i de tidligere forespørgsler, kan føjes de projekterede arbejder i forbindelse med udvidelsen af havnen i Altea. Dette projekts negative konsekvenser for miljøet i området og fremfor alt for posidonia-bevoksningerne er blevet indgående behandlet i rapporter fra universiteterne i Alicante og Almería samt i den klage (2001/2210), WWF har indbragt (dokumenter, som Kommissionen er i besiddelse af).

Kommissionen gav i sit svar af 12. juli 2002 tilsagn om at ville rette henvendelse til de spanske myndigheder for at udvirke en tilstrækkelig beskyttelse af posidonia-bevoksningerne. Kan Kommissionen på denne baggrund besvare følgende spørgsmål: Har den allerede modtaget svar fra de spanske myndigheder om beskyttelse af posidonia-bevoksningerne ved den spanske østkyst?

Hvilke foranstaltninger påtænker den at træffe for at sikre, at direktiv 92/43/EØF overholdes i forbindelse med udvidelsen af havnen i Altea og Serra Gelada-området?

(1) EFT C 301 E af 5.12.2002, s. 158.

(2) EFT C 301 E af 5.12.2002, s. 159.

(3) EFT L 206 af 22.7.1992, s. 7.

Samlet svarafgivet på Kommissionens vegne af Margot Wallströmpå skriftlige forespørgsler P-0769/03 og E-0775/03

(3. april 2003)

De forhold, det ærede medlem omtaler i sin skriftlige forespørgsel P-0769/03, er genstand for en klage, i forbindelse med hvis behandling Kommissionen har henvendt sig til de spanske myndigheder og anmodet om deres bemærkninger til anvendelsen af fællesskabslovgivningen i det foreliggende tilfælde. Kommissionen har endnu ikke modtaget de spanske myndigheders svar herpå.

Når Kommissionen har modtaget svaret, vil den træffe de nødvendige foranstaltninger til at sikre, at de spanske myndigheder overholder fællesskabsretten i det konkrete tilfælde, navnlig Rådets direktiv 85/337/EØF(1), som ændret ved Rådets direktiv 97/11/EF(2), og Rådets direktiv 92/43/EØF(3).

For så vidt angår opfølgningen af skriftlig forespørgsel E-1486/02 og E-1487/02, som omtalt af det ærede medlem i dettes skriftlige forespørgsel E-775/03, skal det påpeges, at Kommissionen efter at have analyseret de spanske myndigheders svar vedrørende projekterne for udvinding af sand og genetablering af strandene langs Middelhavskysten, har konkluderet, at de spanske myndigheder har anvendt de nævnte direktiver forkert, og at den som følge heraf har taget de nødvendige skridt. Desuden er der på det biogeografiske seminar vedrørende Middelhavsområdet, som afholdtes i Bruxelles i januar 2003, blevet etableret et generelt naturreservat for alle former for levesteder i havet. Følgelig må medlemsstaternes forslag vedrørende habitattype 1120, posidonia-bevoksninger, analyseres i lyset af resultaterne af arbejdet i en ad hoc-arbejdsgruppe, der består af eksperter fra medlemsstaterne, Kommissionen og andre partnere, og som er blevet nedsat for nylig med det formål at granske en række emner i tilknytning til anvendelsen af habitat- og fugledirektivet i forbindelse med havmiljøet.

(1) Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet, EFT L 175 af 5.7.1985.

(2) Rådets direktiv 97/11/EF af 3. marts 1997 om ændring af Rådets direktiv 85/337/EØF om vurdering af visse offentlige og private projekters indvirkning på miljøet, EFT L 73 af 14.3.1997.

(3) Rådets direktiv 92/43/EØF af 21. maj 1992 om bevaring af naturtyper samt vilde dyr og planter, EFT L 206 af 22.7.1992.